Напад на Хасканіту (2007)

**Напад на Хасканіту** — інцыдэнт, які адбыўся 30 верасня 2007 года ў раёне горада Хасканіта (Паўднёвы Дарфур). У ходзе здарэння міратворцы Афрыканскага саюза падвергліся нападу з боку мясцовых паўстанцкіх атрадаў. За ўчыненыя налёты тры камандзіры дарфурскіх сепаратыстаў былі арыштаваны і выдадзены Міжнароднаму крымінальнаму суду.

## Абстаноўка 
У 2003 годзе на глебе міжэтнічных супярэчнасцяў у суданскім рэгіёне Дарфур успыхнуў мяцеж, апорай якога сталі дзве ваенізаваныя групоўкі: «Фронт вызвалення Дарфура», пазней пераназваны ў «Суданскі вызваленчы рух» (СВР), і «Рух за справядлівасць і роўнасць». Канфлікт прыцягнуў увагу сусветнай грамадскасці, што стала прычынай уводу міратворчых сіл Афрыканскага саюза ў рэгіён і фарміраванне Аб’яднанай афрыканскай місіі ў Судане (AMIS). Па рашэнні Савета Бяспекі ААН 1564, AMIS павінен быў «блізка і бесперапынна, каапераваць і каардынаваць... на ўсіх узроўнях» сваю дзейнасць з місіяй Арганізацыі Аб’яднаных Нацый у Судане (UNMIS).

У лістападзе 2006 года тэрыторыя вакол Хасканіты была перададзена групоўцы NRF, якая адкалолася ад «Руху за справядлівасць і роўнасць». Агенцтвы па аказанні дапамогі прыпынілі сваю дзейнасць у суседніх раёнах Эд-Дэін і Адыла.

## Ход падзей
30 верасня 2007 г. каля 1000 паўстанцаў напалі на базу AMIS, у выніку чаго загінулі 10 салдат, з якіх сямёра з Нігерыі і па адным з Малі, Сенегала і Батсваны. Яшчэ 50 чалавек прапалі без вестак, але пазней знойдзены. Атака адбылася адразу пасля заходу сонца і праходзіла на фоне ўзмацнення напружанасці паміж сепаратыстамі і міратворцамі, якіх паўстанцы абвінавачвалі ў прадузятасці да цэнтральнага ўраду. Відавочцы сцвярджалі, што мяцежнікі выкарысталі цяжкае ўзбраенне, у тым ліку гранатамёты і браняваныя машыны. Паўстанцкія рухі ў Дарфуры абвінавацілі ў нападзе ўрадавую армію.

У пачатку кастрычніка горад Хасканіта падвергнуўся нападу. Вялікая яго частка была спалена. З ацалелых пабудоў засталіся толькі гарадская мячэць і школа. Розныя крыніцы ў Хартуме сцвярджалі, што падпал быў здзейснены апалчэннем «Джанджавід» у адказ на налёт у канцы верасня. Па іншых даных, знішчэнне горада з’яўляецца справай рук урадавых войскаў і міратворцаў.

## Расследаванне МКС 
Дарфурскі канфлікт быў перададзены Саветам Бяспекі ААН у 2005 годзе ў Міжнародны крымінальны суд, галоўны пракурор якога пачаў расследаванне злачынстваў, звязаных з канфліктам. 

У ліпені 2008 года ён заявіў, што ведае, хто быў адказным за рэйд на Хасканіту. У лістападзе таго ж года пракурор запатрабаваў ордэра на арышт трох камандзіраў паўстанцаў з «Руху за справядлівасць і роўнасць», якія маюць дачыненне да здарэння. Адзін з іх — Бахр Ідрыс Абу Гарда — добраахвотна здаўся правасуддзю ў маі 2009-га. Аднак абвінавачванні былі зняты ў лютым 2010 года з-за недастатковай колькасці доказаў. Двое іншых камандзіра — Абдала Банда Абакаер Нурэйн і Салех Махамед Джэрба Джамус — здаліся ў чэрвені таго ж года і былі абвінавачаны па трох пунктах ваенных злачынстваў:
* забойства;
* марадзёрства;
* напад на міратворцаў.

## Зноскі 
## Спасылкі 
* Preliminary AU report on the September 30 attack
Катэгорыя:Падзеі 30 верасня
Катэгорыя:Верасень 2007 года
Катэгорыя:Канфлікты 2007 года
Катэгорыя:Дарфурскі канфлікт